
ФЕБРУАР 2025. ГОДИНЕ

	На основу члана 44. Закона о инспекцијском надзору („Сл. гласник РС“, бр. 36/2015, 44/2018 и 95/2018), Одељење за инспекцијске послове Општинске управе Кладово доноси следеће:


ИЗВЕШТАЈ  РАДУ
ГРАЂЕВИНСКЕ ИНСПЕКЦИЈЕ ЗА 2024. ГОДИНУ

	Општинска управа Кладово, Одељење за инспекцијске послове, Грађевинска инспекција у поступку спровођења поверених послова вршења инспекцијског надзора, обавља послове инспекцијског надзора у контроли примене закона у области грађевинарства са циљем да се превентивним деловањем или изрицањем мера оствари законитост и безбедност пословања и поступања надзираних субјеката, да се спрече или отклоне штетне последице по законом и другим прописом заштићена добра, права и интересе (живот и здравље људи, животна средина, имовина и др.). У циљу обезбеђења поштовања закона, налажу се инспекцијске мере прописане законом и иницира покретање поступка пред другим надлежним органима.

	Активности се спроводе у складу са одредбама Закона о плнирању и изградњи („Сл. гласник РС“, бр. 72/09, 81/09 – испр., 64/10 – одлука УС, 24/11, 121/12, 42/13 – одлука УС, 50/13 – одлука УС, 98/13 – одлука УС, 132/14, 145/14, 83/18, 31/19, 37/19 – др. Закон, 9/2020 и 52/2021), Закона о становању и одржавању зграда („Сл. гласник РС“, бр. 104/2016 и 9/2020-др.закон), Закона о озакоњењу објеката „Сл. гласник РС“, бр. 96/2015, 83/2018 и 81/2020-одлука УС), Закона о инспекцијском надзору („Сл. галсник РС“, бр. 36/2015, 44/2018-др.закон и 95/2018) и Закона о општем управном поступку („Сл. гласник РС“, бр. 18/2016 и 95/2018-аутентично тумачење).

	Грађевинскa инспекција врши редовни и ванредни инспекцијски надзор по писменим и усмени представкама у складу са чланом 6. Закона о инспекцијском надзору.

	Грађевинска инспекција обавља инспекцијски надзор на основу Закона о плнирању и изградњи:

· над изградњом објеката за које грађевинску дозволу или решење којим се одобрава извођење радова издаје надлежан орган Општинске управе Кладово;
· над изградњом објеката започетих без грађевинске дозволе или решења којим се одобравају радови издата од стране надлежног органа;
· провера да ли на објекту који се гради или је изграђен постоје недостаци који угрожавају безбедност његовог коришћења и околине;
· над коришћењем објеката, ако утврди да се коришћењем објеката доводи у опасност живот и здравље људи, безбедност околине, угрожава животна средина и ако се ненаменским коришћењем утиче на стабилност и сигурност објекта.

Грађевинске дозволе, решења издата на основу члана 145. Закона о планирању и изградњи и пријаве радова се у оквиру обједињене процедуре достављају грађевинској инспекцији ради вршења надзора у складу са Законом. Са тим у вези вршен је инспекцијски надзор над изградњом објеката према издатој грађевинској дозволи или решења по члани 145.  цитираног закона. Наведени инспекцијски надзори воде се до завршетка извођења радова на објекту, а у току поступка обавезна су два инспекцијска надзора -  након завршетка израде темеља објекта и након завршетка ојекта у конструктивном смислу.

Грађевинска инспекција у обављању инспекцијског надзора на основу Закона о становању и одржавању зграда:

· врши надзор над коришћењем зграде ил дела зграде, налаже мере неопходне за отклањање непосредне опасности по живот и здравље људи и материјалних добара;
· проверава да ли се зграда одржава у складу са програмом одржавања из члана 60. став 6. овог закона;
· проверава да ли се у посебном делу зграде у ком се обавља пословна делатност та делатност обавља на начин којим се угрожава безбедност зграде и грађана, наноси штета згради и ометају други корисници у миром коришћењу станова.

ОПШТИ ПОКАЗАТЕЉИ

	У извештајном периоду, покренуто је укупно 25 предмета, од чега:

· 13 управна предмета по пријавама грађана или по службеној дужности и
· 12 вануправна предмета.

У складу са Законом о инспекцијском надзору, грађевинска инспекција, донела је годишњи План вршења инспекцијског надзора за 2025. годину.

ПОКАЗАТЕЉИ ДЕЛОТВОРНОСТИ

1) Број спречених или битно умаљених вероватних настанака штетних последица по Законом заштићена добра, права и интересе (превентивно деловање).

	Приликом вршења инспекцијског надзора није било случајева у којима је било потребно спречавати вероватноћу настанка штетних последица по законом заштићена добра, права и интересе.

2) Обавештење о јавности (превентивно деловање).

Како једно од средстава остваривања циља инспекцијског надзора представља и превентивно деловање што подразумева тачно и правовремено информисање грађана, пружање стручне и саветодавне подршке и помоћи физичким лицима, предузетницима и правним лицима, објављивање важећих прописа, давање предлога, покретање иницијатива, упућивање дописа са препорукама и слично, а чиме се подстиче правилност, исправност, уредност, безбедност и редовност у испуњавању обавеза, грађевинска инспекција је у току 2024. Године на својој интернет страници објавила контролне листе, прописе по којима поступа, контакт телефон и мејл преко којег се могу добити одговори на питања из области грађевинске инспекције, предложити решења, идеје или ставити примедбе.

Грађевински инспектор континуирано пружа стручну помоћ у вршењу поверених послова у области инспекцијског надзора и заинтересованим лицима и надзираним субјектима даје стручна објашњења, укључујући обавештења субјеката инспекцијског надзора у вези са обавезама из прописа и указивали субјекту на могуће забрањене, односно штетне последице његовог понашања.

3) Усклађивање пословање и поступање са законом и прописима које се мере контролним листама.

У поступку редовног инспекцијског надзора, инспектор је поступао у границама предмета инспекцијског надзора из налога за инспекцијског надзора, предузима оне провере и друге радње које су садржане у контролној листи. У поступку контроле, утврђено је да је ниво усклађености поступања са прописима, а који се мери контролним листама задовољавајући.

4) Број спречених или битно умањених вероватних настанака штетних последица по законом заштићена добра, права и интересе (корективно деловање).

Приликом вршења инспекцијског надзора није било случајева у којима је било потребно спречавати вероватноћу настанка штетних последица по законом заштићена добра, права и интересе.

5) Број утврђених нерегистрованих субјеката и мерама спроведеним над њима.

Приликом вршења редовних и ванредних инспекцијских надзора, грађевинска инспекција није утврдила неправилности и незаконисотсти по овом питању, због чега није налагала законом прописане мере.

6) Мере предузете ради уједначавања праксе инспекцијског надзора.

Вршена редовна контрола на терену у циљу спречавања бесправне градње.

7) Остварење плана и ваљаност планирања.

Према плану, није било редовних инспекцијских назора који нису извршени. Ванредних инспекцијских надзора било је 7.

8) Координација инспекцијског надзора.

У поступцима редовних и ванредних инспекцијских надзора, грађевинска инспекција обавештавала је друге инспекције о утврђеном чињеничном стању, а чији предмет контроле није у њеној надлежности у складу са чланом 30. Закона о инспекцијском надзору. Како би се постигла правилна и ефикасна примена закона , остварена је континуирана сарадња са Комисијом за координацију инспекцијског надзора са којом су се размењивале информације о раду.

9) Материјални, технички и кадровски ресурси.

Грађевинска инспекција има на располагању основна средства за рад, рачунар, штампач, скенер и по потреби користила је инспекцијски службени ауто. Послове грађевинског инспектора, обавља једна извршилац и то: Грађевински инспектор приправник на основу овлашћења из Закона о инспекцијском надзору и Закона о планирању изградњи.

10) Придржавање рокова за поступање.

Законом о инспекцијском надзору прописана је хитност у поступању у случају да се процени и утврди висок или критичан ризик, односно када то захтевају разлози спречавања или отклањања непосредне опасности по живот или здравље људи, имовину веће вредности, животну средину. Управне радње и мере су предузимане и донете у законским роковима, али ће се радити на томе да они буду још краћи нарочито када се ради о изласцима на терен и обавештењу подносиоца представки.

11) Законитост управних аката донетих у инспекцијском надзору.

Другостепеном органу нису прослеђене жалбе изјављене на решење грађевинског инспектора у првостепеном поступку.

12) Приговор и притужбе на рад инспекције.

Није било.



13) Обуке запослених.

Грађевинска инспекција није присуствовала семинарима који су били организовани из области грађевинарства из финансијских разлога.

14) Иницијативе за измене и допуне закона и других прописа.

Није било иницијатива за измене и допуне закона и других прописа.

15) Информациони систем.

Граеђевински инспектор у свом раду за потребе инспекцијског надзора користи информационе податке АПР и Републичког геодетског завода и користи их у складу са одредбама Закона о заштити података о личности. У вршењу редовног инспекцијског надзора, грађевински инспектор користи систем обједињене процедуре. Подаци се редовно ажурирају. Грађевински инспектор врши евиденцију предмета кроз интерни електронски информациони систем Хермес и референстске књиге.

16) Стање у области извршавања поверених послова инспекцијског надзора.

Сви послови, извршавају се на време и у законском року.

17) Исходи о поступању правосудних органа по захтевима за покретање прекршајног поступка, привредног преступа и кривичних пријава.

Грађевински инспектор није поднео кривичну пријаву, пријаву за привредни преступ, нити поднео захтев за покретање прекршајног поступка, односно прекршајни налог.



	Грађевински инспектор II							Руководилац Одељења
            _________________________                                                                      _____________________
            Филип Филиповић, маст.инж.арх                                                               Звездан Стефановић

